ચતુર્થ આધ્યાત્મિક અનુગામી યોગીજી મહારાજે સૌરાષ્ટ્રના ધારી ગામે એક લોહાણા વેપારી પરિવારમાં જન્મ લીધો હતો. જન્મજાત આધ્યાત્મિક ગુણોથી સંપન્ન યોગીજી મહારાજે 16 વર્ષની ઉંમરે ગૃહત્યાગ કરીને સ્વામિનારાયણ સંપ્રદાયના સંત તરીકે દીક્ષા લીધી અને સાધુ જ્ઞાનજીવનદાસજી નામ ધારણ કર્યું. નિરંતર સેવા, સતત ભક્તિમય જીવન અને તેમના મુખારવિંદ ઉપર અહર્નિશ છલકતી દિવ્ય પ્રફુલ્લિતતાને કારણે તેઓને 'યોગી'ના લાડીલા નામથી સૌ પુકારવા લાગ્યા. તેમની અકલ્પનીય સહનશીલતા, તપસ્યા, વિનમ્રતા અને એવા અનેક સદ્ગુણો સૌ કોઈને પ્રભાવિત કરતા હતા. સહિષ્ણુતાની સાથે ક્ષમાભાવનાનો જાણે સાગર લહેરાતો હતો. તેમની નિંદા કરનારા કે તેમના ઉપર જુલમ કરનારાને પણ ક્ષમા આપીને તેમણે આશીર્વાદ વરસાવ્યા. એક દીર્ઘદ્રષ્ટા મહાપુરુષ તરીકે તેમણે બાળ-યુવા પ્રવૃત્તિનો આરંભ કરીને અનેકનું ભવિષ્ય ઉજાળ્યું. ગામડે ગામડે અને નગરે નગરે ઘૂમીને તેમણે લાખોને સત્સંગની પ્રેરણા આપી, તેમની પ્રેરણાથી ઠેર ઠેર સત્સંગકેન્દ્રો ઊર્જાથી ઊભરાવાં લાગ્યાં.